Betsalêl bân Ohiliav ai é mod ósə Ǹtondôbə a ngávə́ ákə̄ŋ ai fəg yǎ áyə̌m bɔ ésīē ésə̄ yábəbə m̀fúfúb ḿfúfúbu, bâyi dzɔ́ bɔ anə́ ḿból Ǹtondôbə a ngábénde. 2Ńdɔ̄ hḿ Mósɛs a ngálóe Betsalêl bân Oholiav ai míḿfəfə́g mí bod mísə̄ yā Ńtondôbə a ngávə́ ákə̄ŋ, é bod bə́sə̄ yā ńnə̄m ó tíndigi nâ bə́ zu bɔ ésīē. 3Ńdɔ̄ Mósɛs a ngávə́ bɔ̄ é byə́m bísə̄ bɔ́n bə́ Ísraɛ̂l bə́ ngávə́ âkab dábá ású mə́lóŋ mə́ ndá m̀fúfúb ḿfúfúbu. Ḿból bə́ zaa hə ǹzuán kídí ésə ai məfáŋ mábá, 4ńdɔ̄ míńkə́kə́ŋ mí bǒd yā mí bɔɔ məlóŋ mə́ ḿfúfúb m̀fúfúbu mí ngáman dzogě bīsíé, m̀bɔ́ ḿbɔ́g, m̀bɔ́ ḿbɔ́g, bə́ sɔ́ɔ́ ábə̄ Mósɛs, 5bɔ́ ai nyé nâ: “bod bə́ ngazu yǎ ai byə́m ńnəməná, a lod ábím láyəan ású ésíé mə́lóŋ yā Ńtondôbə a ngábéndē bíā nâ bǐ bɔ”. 6Ńdɔ̄ Mósɛs a ngálóm ábēndé bə́ ngakə bâkad dɔ́ á ńkān ósə nâ: “Tə fə mod tɔ fám tɔ miníngá, a bad sɔ́ ai dzóm ású mə́fáŋ yā məlóŋ mə́ ḿfúfúb m̀fufúbu”, bə́ ngadzəg á fɔ̄ɔ̄ bod nə́ tə bâbad zu ai byə́m. Ńdɔ̄ á hḿ bod bə́ ngávɔd sɔ́ ai byə́m. 7Amú byə́m byáyáŋǎn kīg fə ású mə́lóŋ, hálā bí būbug yā fə̄ á yōb. 8Ńdɔ fɔ́ɔ́ mim̀fəfə́g mí bǒd yā mí bɔɔ bisíé mí ngálóŋ Étɔbɔgɔ. Ai mim̀bâga bíyé áwôm, m̀bəmbə afǐb ndɔ́mbɔ́ ai vɛ́lə́vɛ́s e tɔá nyɔ́l ekɔŋ ai nyɔ́l m̀fǒl bivəgələ̌ bəkerúbim bí tɔ̄á ǹtiŋán étēde. 9Ǹtíé ḿbâga ósə̄ ó ngábə́ ngongo mɔ́ mə̄wóm mə́bɛ̄ ai mwom ndam yǎ ḿbâga ósə ngongo mɔ́ mə́nyi, mim̀bâga mísə̄ mí ngábə́ ńtīē ai ndam dzyǎ. 10Ńdɔ a ngáman bâdǎn míḿbâga mítán, émí ai émí mīvɔ̄g. 11Ńdɔ a ngákom akéné vɛ́lə́vɛs nyɔ́l ekɔŋ á kɔmɔlɔ ḿbâga ósú, á suga éladaga ósú, a bɔ̌ fə̄ nálā á kɔmɔlɔ ḿbâga mvúā yā éladagǎ bɛ̄ɛ. 12Ńdɔ a ngákom akéné mə̄wóm mə́tán á ńkɔ̌ŋ yā ḿbâga ósú, akéné fə məwóm mə́tán á suga ḿbâgǎ yā éladagǎ bɛ̄ɛ, akéné á tɔ̄á ńtāān mvág lādá.